PREDLOG

Na osnovu čl. 27 stav 2 tačka 15; 29 i 38 stav 1 tačka 14 Zakona o lokalnoj samoupravi („Službeni list CG”, broj 2/18) i čl., 89 stav 1; 90; 104 i 105 Zakona o socijalnoj i dječijoj zaštiti („Službeni list Crne Gore, br. 27/13, 1/15, 42/15, 47/15, 56/16, 66/16, 1/17, 31/17, 42/17 i 50/17), člana 35 stava 1 tačka 14 Statuta opštine Tivat („Službeni list Crne Gore – opštinski propisi“, br.24/18),Skupština opštine Tivat na sjednici održanoj dana 18.06 2019. godine, donijela je

**ODLUKU**

**o osnivanju**

**JAVNE USTANOVE "DNEVNI CENTAR ZA DJECU I MLADE**

**SA SMETNJAMA I TEŠKOĆAMA U RAZVOJU – TIVAT”**

**Član 1**

Osniva se Javna ustanova "Dnevni centar za djecu i mlade sa smetnjama i teškoćama u razvoju – Tivat “ (u daljem tekstu: Dnevni centar) na način i pod uslovima utvrđenim Zakonom o socijalnoj i dječjoj zaštiti (u daljem tekstu: Zakon).

Dnevni centar je javna ustanova socijlane i dječje zaštite za podršku djeci i i mladima sa smetnjama i teškoćama u razvoju sa teritorije opštine Tivat u kojoj se obezbjeđuje razvoj potencijala i osnaživanje korisnika.

Ustanova može obavljati i obrazovno - vaspitni rad u kojem se stiču vještine neophodne za svakodnevni život.

Osnivač Dnevnog centra je Opština Tivat (u daljem tekstu: Osnivač).

**Član 2**

Dnevni centar posluje pod nazivom: Javna ustanova "Dnevni centar za djecu i mlade sa smetnjama i teškoćama u razvoju – Tivat“

Sjedište Dnevnog centra je u Tivtu, u ulici “Zagrebačka br. 13", Seljanovo.

Dnevni centar ima svojstvo pravnog lica.

Svojstvo pravnog lica Dnevni centar stiče upisom u Centralni registar privrednih subjekata Crne Gore.

**Član 3**

Dnevni centar obavlja djelatnost za koju je osnovan, na način i pod uslovima utvrdjenim Zakonom, aktom o osnivanju i Statutom.

**Član 4**

Izrazi koji se u ovoj odluci koriste za fizička lica u muškom rodu, podrazumijevaju iste izraze u ženskom rodu.

**Član 5**

Djelatnost Dnevnog centra je:

- pružanje usluge dnevnog boravaka djeci I mladima sa smetnjama i teškoćama u razvoju ,

- pružanje osmočasovne njege;

- socijalizacija;

- rehabilitacija - elementarni fizikalni tretman;

- elementarno obrazovanje korisnika;

- podrška u učenju;

- razvoj komunikacionih i drugih vještina potrebnih za svakodnevan život u zajednici;

- relaksacija i rekreacija (radno – okupaciona terapija i okupacija sportom);

- društvena i profesionalna aktivacija korisnika;

- podrška roditeljstvu

- edukacija roditelja za samopomoć i pomoć djeci I mladima;

- patronažno pružanje usluga;

Pored navedene djelatnosti , Dnevni centar može obavljati i druge djelatnosti koje su od značaja za poboljšanje položaja korisnika, a koje su u skladu sa Zakonom i Statutom.

**Član 6**

Dnevni centar će pružati usluge kroz: redovni puni boravak (RPB), redovni poludnevni boravak (RPB 1), povremeni puni boravak (PPB) i patronažne usluge (PU) u skladu sa Zakonom i Statutom.

**Član 7**

U Dnevnom centru se obezbjedjuje:

- promovisanje jednakih prava i mogućnosti za djecu i mlade sa smetnjama i teškoćama u razvoju,

- socijalizacija i društvena integracija djece i mladih sa smetnjama i teškoćama u razvoju , i

- socijalna inkluzija uz punu participaciju djece i mlade sa smetnjama i teškoćama u razvoju i uključivanje u društvenu sredinu.

**Član 8**

Dnevni centar je dužan da obavlja:

- djelatnost za koju je osnovan,

- namjenski koristi sredstva za rad, i

- da nadležnom organu Osnivača, najkasnije do kraja marta tekuće godine, podnese Izvještaj o radu, Izvještaj o finansijskom poslovanju za prethodnu godinu i najkasnije do kraja oktobra tekuće godine za narednu godinu godišnji Program rada.

**Član 9**

Dnevni centar ima svoj Statut.

Statut sadrži: naziv, sjedište i adresu Dnevnog centra; djelatnost Dnevnog centra; djelokrug organa upravljanja i rukovodjenja; uslove i postupak za izbor i razrješenje direktora;, opšte akte Dnevnog centra i način njihovog donošenja; finansiranje rada; način utvrđivanja kandidata iz reda zaposlenih i predstavnika korisnika za imenovanje članova organa upravljanja; način utvrđivanja predloga za razrješenje člana organa upravljanja iz reda zaposlenih i predstavnika korisnika;javnost rada i druga pitanja od značaja za rad Dnevnog centra.

Saglasnost na statut daje Osnivač.

**Član 10**

Imovina Dnevnog centra je imovina Osnivača.

Nepokretnu imovinu čini katastarska parcela broj 296 KO Tivat i objekat na njoj površine  **̰̰**  247.40 m2.

Pokretnu imovinu čine oprema i druga sredstva neophodna za rad Dnevnog centra.

Dnevni centar ima pravo korišćenja imovine iz st. 1 i 2 ovog člana.

**Član 11**

Organi Dnevnog Centra su Upravni odbor i direktor.

**Član 12**

Dnevnim centrom upravlja Upravni odbor.

Predsjednika i članove Upravnog odbora Dnevnog Centra, imenuje Osnivač.

Upravni odbor ima predsjednika i četiri člana koji se imenuju na period od četiri godine.

Upravni odbor čine tri predstavnika Osnivača, jedan predstavnik zaposlenih i jedan predstavnik korisnika, odnosno roditelja korisnika.

**Član 13**

Dnevnim centrom rukovodi direktor.

Direktor se bira na period od četiri godine.

Uslovi za izbor direktora bliže se uređuju statutom

**Član 14**

Sredstva za finansiranje Dnevnog centra obezbjedjuju se iz:

- Budžeta Osnivača,

- Budžeta Crne Gore,

- apliciranjem na konkurse donatora,

- donacija i poklona, i

- drugih prihoda u skladu sa Zakonom.

**Član 15**

 Imenovanje Upravnog odbora izvršiće se u roku od 60 dana od dana stupanja na snagu ove odluke.

Radi preduzimanja pripremnih radnji za osnivanje Dnevnog centra, do imenovanja Upravnog odbora u skladu sa ovom odlukom i statutom, Dnevnim centrom će upravljati privremeni Upravni odbor .

**Član 16**

 Dnevni centar je dužan da donese statut u roku od 90 dana od dana stupanja na snagu ove odluke.

**Član 17**

Izbor direktora Dnevnog centra izvršiće se u roku od 180 dana od dana stupanja na snagu ove odluke.

Do izbora direktora Dnevnog centra, imenuje se dr Snežana Matijević za vršioca dužnosti direktora.

**Član 18**

Dnevni centar je dužan da izvrši upis u Centralni registar privrednih subjekata u roku od 120 dana od dana stupanja na snagu ove odluke.

**Član 19**

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

**OBRAĐIVAČ**

Sekretarijat za mlade,sport i soc.pitanja

mr Darka Ognjanović

**PREDLAGAČ**

 Predsjednik

dr Siniša Kusovac

**OBRAZLOŽENJE**

**Pravni osnov**

Pravni osnov za donošenje ovog akta nalazi se u čl. 27 stav 2 tačka 15; 29 i 38 stav 1 tačka 14 Zakona o lokalnoj samoupravi, kojim je propisano da Opština u skladu sa zakonom i drugim propisima, u skladu sa mogućnostima učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom, te da radi obezbjeđivanja vršenja poslova iz svoje nadležnosti opština osniva organe lokalne uprave i ustanove, privredna društva i druge oblike organizovanja radi pružanja javnih usluga , odnosno javne službe. Javne službe mogu se osnivati ako je obavljanje djelatnosti nezamjenljiv uslov života i rada lokalnog stanovništva, a zadovoljenje potreba građana u tim djelatnostima se ne može kvalitetno i ekonomično obezbijediti privatnom inicijativom ili na drugi način. Takođe je propisano da Skupština opštine osniva javne službe.

Razvoj usluga socijalne i dječje zaštite na državnom i lokalnom nivou i pitanja zaštite djece sa smetnjama i teškoćama u razvoju i mladih regulišu brojni zakoni i podzakonski akti, nacionalne strategije, lokalni planovi, kao i međunarodni pravni akti.

Članom 89 stav 1 Zakona o socijalnoj i dječjoj zaštiti propisano je da ustanovu može osnovati država, opština ili drugo pravno i fizičko lice, dok je članom 90 propisano da akt o osnivanju ustanove donosi osnivač i da isti sadrži: naziv osnivača; naziv, sjedište i adresa ustanove; djelatnost ustanove; iznos sredstava za osnivanje i početak rada ustanove i način obezbjeđivanja sredstava za obavljanje djelatnosti ustanove; prava i obaveze osnivača prema ustanovi i ustanove prema osnivaču; organe ustanove; sastav i način imenovanja organa upravljanja ustanove; rok za imenovanje organa upravljanja i organa rukovođenja, donošenje statuta i upis ustanove u Centralni registar privrednih subjekata; lice koje će privremeno vršiti dužnost direktora ustanove; rok na koji se ustanova osniva, ako se osniva na određeno vrijeme, odnosno za izvršenje određenog posla.

Osnivač je dužan da nadležnom organu državne uprave dostavi akt o osnivanju ustanove, u roku od 15 dana od dana donošenja akta. Članom 104 istog Zakona propisano je da se ustanova čiji je osnivač država ili opština osniva kao javna ustanova. Osnivač javne ustanove odgovara za obaveze javne ustanove.

Članom 105 je propisano da akt o osnivanju javne ustanove, čiji je osnivač država, donosi Vlada, a za javne ustanove čiji je osnivač opština, nadležni organ opštine.Odlukom o osnivanju JU Dnevni centar za djecu i mlade sa smetnjama i teškoćama u razvoju - Tivat propisano je da je opština Tivat osnivač ove Javne ustanove.

Statutom opštine Tivat, članom 35 stav 1 tačka 14 propisano je da Opština Tivat osniva javne službe.

Ovom odlukom osniva se Javna ustanova Dnevni centar za djecu i mlade smetnjama i teškoćama u razvoju– Tivat za pružanje usluga iz oblasti socijalne i dječije zaštite, u kojoj se obezbjeđuje razvoj potencijala i osnaživanje korisnika, a odlukom se definiše njeno sjedište, svojstvo pravnog lica, njena djelatnost, prava i obaveze, organi i imovina.

Djelatnost JU Dnevni centar za djecu i mlade smetnjama i teškoćama u razvoju – Tivat definisana je kao pružanje usluge u oblasti socijalne i dječije zaštite - usluge podrške za život u zajednici koje obuhvata uslugu dnevnog boravka koje se obezbjeđuju djetetu sa smetnjam i teškoćama u razvoju i mladom licu i drugih usluga kojima se obezbjeđuje razvoj potencijala i osnaživanje korisnika.

Specifičnost u odnosu na ostale ustanove socijalne i dječje zaštite ogleda se u sveobuhvatnom spektru usluga i aktivnosti koje se pružaju u Dnevnom centru, a koje obuhvataju oblasti socijalizacije, rehabilitacije, obrazovanja, slobodnog vremena i savjetodavnog rada..

U opštini Tivat Dnevni centar je prvi put ušao u zvanična dokumenta uvršćavanjem u Lokalni plan akcije za djecu 2007.-2015., koji je usvojen na skupštinskom zasjedanju u decembru 2007. godine. Od tog perioda sprovođene su različite aktivnosti, od organizovanja kampanja do prikupljanja sredstava za otvaranje Dnevnog centra.

Naročito značajnu i aktivnu ulogu u tome imala je NVO „Evropski dom Tivat“, koja je u aprilu 2008. godine, u okviru projekta „I ja bih u EU“ započela kampanju koju su podržali brojni subjekti, kako pojedinci, tako lokalna samouprava, organizacije i institucije. Organizovani su događaji na kojima su prikupljana sredstva.

Drugi dokument na lokalnom nivou u kojem je predviđeno osnivanje JU Dnevni centar za djecu sa smetnjama u razvoju je Lokalni plan za razvoj usluga socijalne zaštite 2015.-2019., usvojen na skupštinskom zasjedanju u septembru 2015. godine.

Skupština opštine Tivat je usvojila Elaborat o društveno-ekonomskoj opravdanosti osnivanja JU Dnevni centar za djecu i omladinu sa smetnjama i teškoćama u razvoju u opštini Tivat ("Službeni list Crne Gore - opštinski propisi", broj 12/17 od 27. 03. 2017. god.). Radnu grupu činili su predstavnici/ce organa lokalne uprave nadležnog za poslove socijalne i dječje zaštite, institucija socijalne i dječje zaštite, vaspitno-obrazovnih institucija i nevladinog sektora sa teritorije opštine Tivat.

Do imenovanja Upravnog odbora Dnevnim centrom će upravljati privremeni Upravni odbor koji će pripremiti Statut I druga akta neophodna za registraciju u Centralnom privrednom registru

Do izbora direktora Dnevnog centra za vršioca dužnosti direktora imenovat ce se dr Snežana Matijević .